Corme Porto, Ponteceso

**Nosa Señora dos Remedios de Corme Porto** é unha parroquia que se localiza no oeste do concello coruñés de Ponteceso na comarca de Bergantiños. Segundo o IGE en 2018 tiña 1.077 habitantes (588 homes e 509 mulleres) distribuídos en 7 entidades de poboación, o que supón unha diminución en relación ao ano 1999 cando tiña 1.434 habitantes.

## Historia 
Na zona hai varios petróglifos, así como un poboado castrexo, o castro da Illa da Estrela.

O topónimo de Corme aparece nun documento do Mosteiro de Caaveiro datado en 1105. Posteriormente aparecerá noutros documentos como no *Mapamundi* de Gresques de 1375 ou de forma destacada na *Cosmographia* de Sebastián Münster de Basilea no ano 1544.

A actividade pesqueira de Corme prosperou, aumentando a poboación de **Corme Porto** en detrimento da parroquia orixinal de Corme Aldea. Esta actividade pesqueira trouxo a prosperidade a Corme a principios do século XX. Nestes anos atópanse a pleno rendemento oito fábricas de conservas, unha cetaria de lagostas, numerosos mercantes, tarrafas e outras embarcacións menores. Corme convértese no primeiro porto de España de exportación de madeira e a poboación de **Corme Porto** pasou a ser de 2.978 habitantes segundo o censo de 1920. Posteriormente, coa chegada da guerra civil española e a posguerra, e coa escaseza de especies como a sardiña, virá unha crise da industria pesqueira e do crecemento da mesma vila.

Desde a década de 1990 Corme vivirá un novo empuxón coa explotación racional e sostible do percebe, que ten o seu punto álxido coa celebración desde 1992 da festa do percebe do Roncudo e coa instalación de bateas na ría para o cultivo do mexillón. Tamén contribúe a este desenvolvemento a ampliación e actualización das estruturas do peirao pesqueiro e o paseo marítimo á praia do Osmo (2004) e a actual mellora nas estradas que van cara a Ponteceso. Este desenvolvemento só se viu parcialmente paralizado polo tráxico afundimento do *Prestige* en novembro de 2002 e a conseguinte marea negra que se produciu.

A finais de agosto de 2006 retomouse a vella idea da segregación do concello de Ponteceso, apoiada pola maioría das asociacións veciñais, culturais e deportivas, así como por preto da totalidade da poboación.

## Comunicacións 
Desde Carballo, capital da comarca de Bergantiños, chégase a través da AC-414 cara a Malpica de Bergantiños. En Buño cóllese un desvío cara a Ponteceso pola AC-422, e antes de cruzar o río Anllóns, tómase a estrada AC-424.

## Patrimonio 
O monumento máis famoso de Corme é a Pedra da Serpe, unha gran rocha situada na estrada de acceso á aldea de Gondomil e á praia da Ermida e en cuxo lateral dereito hai unha figura dunha serpe alada. A autoría da escultura é discutida pero asóciase aos cultos precristiáns ás serpes, relacionado, segundo algúns historiadores, coa chegada dos celtas, que tiñan como símbolo heráldico a serpe.

A lenda conta que esta zona era inhabitable debido a unha praga de serpes. San Adrián, que se atopaba predicando por alí, golpeou fortemente co pé no chan, desaparecendo aquela terrible praga. Todas as serpes foron a acubillarse debaixo daquela pedra, quedando unha delas petrificada en sinal deste feito. Como símbolo da cristianización deste lugar púxoselle unha cruz enriba.

Ademais do núcleo urbano os turistas adoitan dirixirse á **Punta do Roncudo**, dende unha estrada que sae do mesmo porto de Corme. A estrada bordea o mar e permite fermosas vistas sobre a ría e o acceso a pequenas calas con praias pouco frecuentadas. Ao final da estrada atopamos a punta e o faro do Roncudo, denominados así polo ronquido que produce o mar neste lugar ao golpear con forza nos acantilados. Por toda a costa, especialmente naquelas zonas máis batidas, podemos atopar os famosos percebes do Roncudo, cuxa festa gastronómica se celebra o primeiro sábado do mes de xullo. Tamén na punta do Roncudo podemos contemplar as cruces que recordan as traxedias vividas preto desta costa denominada, non sen razón, da morte.

### Praias 
No interior da ría, na zona próxima a Corme existen varias praias aptas para o baño entre as que destacamos as seguintes:

* Praia do Osmo: Praia principal e preferida dos cormeláns. Pódese acceder á mesma por estrada, nun desvío que queda a man esquerda á entrada do pobo, ou peonilmente a través do paseo marítimo que une esta praia coa veciña praia da Arnela. Dispón un pequeno aparcadoiro, duchas, campo de volley-praia e servizo de socorrismo.
* Furna do Osmo: Unha "furna" é unha gran cavidade natural aberta nas rocas e producida pola acción do mar. Xunto á praia do Osmo existe unha pequena furna cun areal moi prezado pola súa tranquilidade e o seu abrigo ante os preponderantes ventos do nordeste. No mes de xullo celébrase nesta praia o concerto "Noite dos Encantos".
* Praia da Ermida: É a praia máis grande de Corme e a súa lonxitude alcanza o medio quilómetro. O seu acceso faise a través da estrada que leva á aldea de Gondomil e ao monumento da "Pedra da Serpe", aproximadamente 500 metros antes da entrada á praia do Osmo. Esta praia caracterízase polas súas dunas e a súa proximidade á Illa da Estrela, á que se pode acceder andando en marea baixa e onde houbo un castro e máis tarde levantouse unha capela dedicada á Virxe da Estrela, que deu nome á illa e á praia. Dispón de aparcadoiro, duchas, xogos para os nenos e servizo de socorrismo.
* Praia da Arnela: Pequena praia situada no centro do pobo e unida á praia do Osmo por un paseo marítimo. Dispón de duchas e servizo de socorrismo.

* **Outras praias**: No interior de ría podemos destacar tamén as pequenas calas accesibles dende a estrada que vai ata o cabo Roncudo (como a Area dás Cunchas, Insua ou Gralleiras) e que se caracterizan pola súa tranquilidade xa que son pouco frecuentadas. No exterior de ría podemos destacar a praia da Barda, cuxa enseada serve de refuxio para pequenas embarcacións pesqueiras. Aínda que é unha praia apta para o baño considérase perigosa ao acharse en mar aberto e non dispoñer de servizo de socorrismo.

## Festas locais 
**Corme Porto** é unha das localidades da Costa da Morte que máis número de festas ten. Unha vez chega a época estival comezan as celebracións que duran ata finais de setembro.
* Festa do percebe do Roncudo: Festa de exaltación do percebe do Roncudo. Adoita realizarse o primeiro sábado do mes de xullo (aínda que a súa data varía cada ano). É a maior festa gastronómica da provincia da Coruña.
* **Festa do Carme**: Festas en honor da nosa señora do Carme (patroa das xentes do mar). Celébrase o día 16 de xullo (con véspera o 15). Pola mañá unha gran procesión marítima na que participan todos os barcos e embarcacións do lugar percorre ría facendo soar as súas sirenas e realizando ao final unha ofrenda floral polos mariñeiros falecidos.
* **Festa de San Roque**: Festas en honor de San Roque. A súa celebración comeza o último domingo de agosto (con véspera o sábado) e continúan o luns, e o martes. Son as festas máis importantes do verán debido á súa duración.
* **Festa dos Remedios**: Festas patronais en honor da nosa Señora dos Remedios. Celébrase o día 24 de setembro (con véspera o 23).
* **Noite de encantos na Furna do Osmo**: É unha festa da Costa da Morte celebrada unha noite de verán de marea baixa na Furna da Praia do Osmo, a rentes do mar.

## Galería de imaxes 

Ficheiro:Furna do Osmo.jpg|Furna do Osmo.
Ficheiro:Faro Roncudo.jpg|Faro de Punta Roncudo.
Ficheiro:Cruces do Roncudo.jpg|Cruces do Roncudo.

## Lugares e parroquias 
### Lugares de Corme Porto 
### Parroquias de Ponteceso 
## Notas 
## Véxase tamén 
### Bibliografía 
* 

### Outros artigos 
* Lugares de Ponteceso
* Camiño dos Faros